
A fi autoritar nu înseamnă a te impune prin forţă fizică sau pedeapsă, nu presupune a instaura teama, ci a reuşi să te impui prin respect şi admiraţie. 


Dorim ca cei mici să ne asculte, să respecte anumite reguli, dar oare câţi dintre noi ţinem cont de faptul că disciplina nu este totul şi că, în egală măsură, o relaţie caldă cu copiii contează pentru dezvoltarea lor ulterioară? 

Cuvântul “autoritate” provine din latinescul “autoritas” şi înseamnă putere, dreptul de a da dispoziţii, de a impune cuiva ascultare în virtutea unei calităţi sau a unei împuterniciri. De asemenea, înseamnă însă şi ascendent, influenţă care rezultă din stimă şi admiraţie. 

Autoritatea faţă de copil este o calitate care se câştigă şi care poate fi menţinută, slăbită, întărită sau chiar pierdută, dar nu impusă; ea decurge din calitatea de părinte, dar nu se realizează în mod automat. 

M-am oprit asupra acestui subiect deoarece în activitatea de educatoare pe care o exercit de peste 12 ani, dar ca şi părinte în ultimii 6 ani, nu de puţine ori m-am confruntat cu situaţii în care am fost nevoită să aplanez conflicte dintre copii, să impun anumite reguli, să restabilesc ordinea, să mă fac ascultată, să imi impun autoritatea ca educator şi părinte. 
Primul impuls, ca adult, atunci când vezi că cei mici „depăşesc măsura” este să ridici tonul, iar gândurile fug către copilărie şi te auzi spunând: „Dacă eu făceam aşa când eram mic, mă punea el tata la punct!”, amintindu-ţi instantaneu că „bătaia e ruptă din Rai” şi că „unde dă părintele creşte”. Dar oare asta înseamnă cu adevărat a fi autoritar? Este aceasta modalitatea de a construi o relaţie solidă între tine ca părinte şi copilul tău care în timp va deveni adolescent, apoi tânăr şi la un moment dat,  părinte la rândul său? 
Cu siguranţă ne amintim cu mult mai multă plăcere de clipele în care mama sau tata ne strângeau la piept şi cu răbdare ne explicau că ceea ce am făcut este greşit „pentru că...”, decât clipele în care „eşti pedepsit pentru că aşa vreau eu”, făcându-te să îţi doreşti să creşti şi tu odată mare ca să faci ce vrei. 
Specialiştii spun că „părinţii care au o relaţie bună cu copiii nu simt nevoia de a fi severi, pentru că nu este necesar să-şi impună autoritatea prin forţă”. Din păcate, mulţi dintre părinţi recurg la „împuternicirea” dată de statutul de adult atunci când relaţia devine problematică şi nu găsesc altă modalitate de a se impune decât afirmându-şi puterea. 
Consecinţele acestui lucru sunt regulile rigide pe care ei le consideră bune, însă fără a explica şi copilului de ce acestea sunt necesare, severitatea părintelui conducând copilul la frustrări. Prea multă severitate în educaţia celor mici le poate fura încrederea în sine şi îi poate transforma în copii inhibaţi, complexaţi sau cu tulburări de comportament. Se ajunge la astfel de probleme din nevoia de siguranţă afectivă care, în astfel de cazuri, nu este pe deplin satisfăcută. 
Dacă sunt criticaţi des, dacă sunt corectaţi mereu şi dacă sunt pedepsiţi în mod constant chiar şi pentru greşeli minore, copiii încep să pună la îndoială afecţiunea părinţilor şi nu au certitudinea că, la nevoie, vor primi din partea acestora simpatie, înţelegere şi ajutor. 

Încet, încet, copiii „ţinuţi prea din scurt” ajung să perceapă severitatea ca pe o presiune constantă de care nu se pot elibera. 

Specialiştii spun că, pentru a supravieţui acestui tip de presiune, adesea cei mici  ajung să-şi elibereze frustrările prin izbucniri necontrolate, prin reacţii violente şi agresivitate faţă de colegi. Cel mai des, aceste izbucniri violente sunt, la rândul lor, pedepsite şi criticate de părinţii severi, ajungându-se astfel la un cerc vicios în care tensiunea devine din ce în ce mai mare, iar actele de violenţă pe care copiii le săvârşesc se înmulţesc, în ciuda pedepselor. 

În mod normal, spun specialiştii, agresivitatea acestor copii ar putea fi soluţionată dacă părinţii le-ar reda confortul afectiv, iar aceştia s-ar simţi înţeleşi, iertaţi şi apreciaţi de familie. 

La polul opus copiilor care îşi eliberează din frustrarea acumulată prin comportament agresiv sunt cei care interiorizează tensiunea, devenind anxioşi şi trişti. 
Psihologii spun că depresia la copil, care constă în apatie, lipsa poftei de mâncare şi tristeţe nejustificată, poate avea drept sursă severitatea părinţilor. 
Una dintre frazele des auzite în ultimul timp este: „Şi-a pierdut autoritatea în faţa copilului!”. Oare aceasta înseamnă că tatăl sau mama şi-a pierdut dreptul de a impune copilului său ascultare în virtutea calităţii sale de părinte? Cred că mai aproape de adevăr este faptul că părintele nu mai dispune în faţa copilului său de acel ascendent, de acea admiraţie şi respect de care ar trebui să se bucure şi care i-ar asigura autoritatea. 
Educarea este o funcţie specific socială şi presupune influenţarea continuă a copilului într-o anumită direcţie, influenţare care se desfăşoară mai mult sau mai puţin organizat, conştient sau voit. În acţiunea educativă se întâlnesc situaţii diverse, apar neajunsuri din cauza comodităţii, neglijenţei, încăpăţânării copilului, situaţii în care acesta e pus să facă şi lucruri care nu-i sunt pe plac şi cu care trebuie să se obişnuiască de mic. Uneori el vrea să facă acţiuni pentru care încă nu este pregătit sau care nu se potrivesc vârstei lui. În aceste situaţii este necesară intervenţia adulţilor, este deci nevoie de autoritatea părintelui pentru a-l convinge pe copil să facă ceea ce trebuie, chiar dacă nu-i convine şi a-l opri să facă lucruri neindicate, nepotrivite sau chiar periculoase pentru el. 
Astfel, autoritatea părintească se manifestă prin interzicerea unor acţiuni sau prin impunerea altora. Însă ea acţionează asupra puterii de discernământ a copilului, cultivându-i voinţa, capacitatea de a respecta anumite principii şi norme de viaţă. 

Copilul îşi respectă părintele nu pentru că acesta “deţine puterile“, ci pentru că îl convinge “evidenţa adevărurilor lui“. Cum ar putea un părinte să aibă certitudinea că intredicţiile sau îndemnurile sale vor fi respectate de copil, mai ales în situaţia în care acesta se va afla singur în faţa cerinţelor vieţii?

Ce calităţi ar trebui să întrunească un părinte pentru a se putea bucura de autoritate în faţa copiilor? Cum poate obţine şi păstra autoritatea necesară?

Unele cărţi de specialitate spun că trebuie “să fii prietenul copilului tău, căci altfel nu vei putea pătrunde adânc în sufletul său, nu vei afla la vreme ce îl frământă, nu vei putea lua la momentul potrivit măsurile corespunzătoare“. 
Bernard Shaw spunea: “Prietenul cel mai bun este şi duşmanul tău cel mai vajnic, este omul care te ţine treaz, fiindcă nu-ţi iartă greşelile şi te ajută continuu să te îndrepţi”. Prietenia adevărată presupune încredere nelimitată. Cu prietenul te sfătuieşti, lui îi încredinţezi toate neliniştile şi preocupările tale intime. Sub acest aspect prietenia dintre părinţi şi copii poate fi acceptată. Prieten îţi poate fi doar omul pe care îl preţuieşti şi îl stimezi, iar între părinte şi copil trebuie neapărat să existe asemenea raporturi. Şi nu numai de la copii către părinţi, dar şi invers. 
Prietenia dintre adult şi copil are câteva caracteristici, diferite de cele care sunt proprii prieteniilor dintre persoane de vârste apropiate, particularităţi impuse de însuşi scopul relaţiilor dintre educator şi educat, dintre părinte şi copil, de diferenţa care există între experienţa de viaţă, preocupările şi achiziţiile morale şi intelectuale ale acestora. 

Atitudinea părintelui (educatorului), ceea ce prezintă el copilului, modul în care argumentează şi justifică orice act al său trebuie să fie în concordanţă cu stadiul de dezvoltare la care se află copilul, cu particularităţile vârstei şi personalităţii sale. 

Se spune că un prieten are autoritate asupra celuilalt, autoritate ce rezultă din preţuirea şi stima, din încrederea pe care şi-o acordă cei doi. Cam acelaşi lucru se întâmplă şi când este vorba de părinţi şi copii. 

Fiind prieten cu copilul tău, nu există pericolul să îţi pierzi autoritatea în faţa lui, ci dimpotrivă, ea poate să crească - dacă înţelegi cum trebuie prietenia cu copilul, limitele între care ea se poate manifesta, direcţia în care poate evolua. 
Încrederea joacă un rol decisiv într-o relaţie de prietenie. Această teorie este susţinută din cele mai vechi timpuri, fiind întâlnită şi în lucrarea pedagogului iluminist J. J. Rousseau - „Emil sau despre educaţie” - unde isista pe ideea ca adultul, educatorul să fie apropiat de cel asupra căruia se răsfrânge actul de educaţie, copilul: „...guvernatorul unui copil trebuie să fie tânăr şi chiar atât de tânăr pe cât poate fi un om înţelept. Aş vrea, dacă ar fi posibil, să fie el însuşi copil, să fie tovarăşul elevului său şi să-i dobândească încrederea”. 

 Ca părinte trebuie să reuşeşti încă de la o  vârstă foarte fragedă să îţi apropii copilul, să îi devii prieten. Pentru aceasta este important ca să petreci mult timp împreună cu el, să nu îl pedepseşti pe nedrept, ci să îi explici cu calm greşeala comisă şi necesitatea pedepsei care i se cuvine. De asemenea să ai puterea de a recunoaşte în faţa lui atunci când tu însuţi, ca adult, greşeşti şi de a-i arăta că şi asupra ta se răsfrâng anumite consecinţe. 
Din păcate, în practică nu întotdeauna prietenia cu copilul ramâne la sensuri care întăresc autoritatea educatorului şi care asigură dezvoltarea armonioasă a personalităţii în formare. 

Există şi prietenii prost înţelese între părinte şi copil. Nu puţine sunt cazurile în care unul dintre părinţi „dărâmă” autoritatea celuilalt, sub falsa impresie a prieteniei. Ascunzându-i partenerului „mica şotie” a copilului, ajungând uneori chiar să mintă, nu doar să omită,  pentru a acoperi „prostioarele”, acesta îşi periclitează grav chiar propria autoritate în faţa copilului pentru mai târziu. 

Tot de prietenie rău înţeleasă este vorba şi când părinţii înţeleg să discute cu „micii lor prieteni” tot felul de probleme. Gama unor astfel de discuţii este foarte largă, începând de la părerile nu tocmai corecte despre rude, vecini, colegi, şefi, continuând cu aprecieri hazardate la adresa şcolii, a educatoarei, învăţătorului etc. 
Foarte grav este atunci când părinţii degradează prietenia cu copiii prin confidenţe făcute fără nici un discernământ, printr-o aşa numită colegialitate împinsă uneori până la complicitatea la „ştrengării”, unele chiar deocheate, prin lipsa totală de exigenţă şi de principialitate în judecarea unor situaţii. Asemenea „prietenii” îi compromit pe părinţi, anulându+le orice prestigiu şi autoritate. 
Este bine ca părinţii să reflecteze asupra relaţiilor cu copiii lor. Apropierea dintre părinte şi copil serveşte operei educative, dar numai dacă prietenia cu copilul este înţeleasă just, în toate implicaţiile ei, şi astfel manifestată încât să ducă la întărirea autorităţii educatorului şi nu la anularea acesteia. 

Trebuie aşadar, ca adult, să încercăm a găsi un echilibru între răbdare, calm, bunăvoinţă, înţelegere, bunătate, stimă faţă de copil, dar şi exigenţă, intoleranţă şi obiectivitate în aprecierea faptelor şi manifestărilor lui. 
„A fi prieten” cu copilul tău nu presupune să îi permiţi să facă orice. Cel mai adesea, autoritatea educatorilor de acasă - părinţi, bunici, mătuşi - este raportată la modul de a concepe ei înşişi bunătatea, apropierea şi cum şi-o manifestă. 

Spre exemplu, în majoritatea cazurilor, bunicii sunt buni şi totuşi nimeni nu-i ascultă. Ei satisfac toate gusturile nepoţilor, le rabdă toate mofturile şi năzdrăvăniile, renunţă la orice pentru cei mici, iar aceştia, în cele mai multe cazuri, nu-i ascultă, nu-i respectă, nu le sunt recunoscători. Autoritatea multor bunici dispare tocmai datorită acestei bunătăţi pline de îngăduinţă şi renunţare, dar lipsită de exigenţă şi fermitate. Nepoţii nu văd acestea şi cred că aşa trebuie să fie, iar când se măresc îi consideră pe bunici „depăşiţi” de evenimente, făcând parte din alte generaţii, nu le cer părerea, iar atunci când spun ceva nu sunt luaţi în seamă, deoarece sunt „rămaşi în urmă”. 
Acelaşi lucru se întâmplă şi cu părinţii care nu ştiu să îmbine bunătatea cu exigenţa. Bunătatea părinţilor poate fi manifestată în diferite moduri. Spre exemplu, când copilul a comis o greşeală şi o recunoaşte, ba chiar o regretă, părintele îl poate ierta; sau când copilul are nevoie de ajutor, iar părintele, mereu atent la ce se petrece cu el, îi acordă ajutorul fără ezitare şi la timp; sau atunci când copilul are nevoie de un sfat, iar părintele îşi găseşte timp să discute cu el, să îl îndrume. 
Bunătatea poate avea şi efecte negative, dacă este înţeleasă greşit, dacă părintele nu ştie măsura şi limitele între care şi-o poate manifesta. De exemplu, unii părinţi invocă „imposibilitatea” de a-l refuza pe copil când acesta insistă să fie lăsat la televizor peste o anumită oră sau îngăduie o comportare necivilizată neluând atitudine. 

Manifestările izvorâte din bunătate şi din dragoste pentru copii trebuie dozate cu grijă în funcţie de particularităţile fiecărui copil şi de situaţia concretă în cauză. Din comportarea părinţilor, copilul trebuie să înţeleagă că bunătatea nu exclude principialitatea, exigenţa şi posibilitatea de a fi tras serios la răspundere pentru faptele sale. Numai aşa bunătatea se conjugă cu autoritatea. 
Este vital aşadar, să manifestăm o autoritate echilibrată în relaţia cu copilul; să găsim acel echilibru necesar între bunătate, încredere, prietenie şi exigenţă care să ducă la formarea unei personalităţi armonioase. 

